钦定古今图书集成/理学汇编/文学典/第104卷 > 张治道
## 钦定古今图书集成/理学汇编/文学典/第104卷 > 张治道

按《列朝诗集》，治道字孟独，一字时彻，长安人。正德甲
戌进士。知长垣县，迁刑部主事，与部僚薛蕙、胡侍、刘
储秀为诗社，都下号“西翰林。”以病乞归。归二年，当考
察，以御史论罢，年才三十馀。与康德涵、王敬夫遨游
终南、鄠、杜间，唱和无虚日。德涵没，孟独辑其遗文，且
为之序。极诋弘治之诗，以为斗巧争能，芜没先进。竞
一韵之艰，争一字之巧，上唱下和，一趋百随。天厌其
弊，笃生濬哲。李倡其诗，康振其文，前失作者，后启英
明，非横制颓波，笔参造化者与？关陇之士，附北地而
排长沙，党同伐异，不惜公是，未有如孟独之力者也。
人言孟独较德涵诗多，取其佳者，掩为己有。今所传
《太微集》，殊寥寥无闻。近体诗学杜，捧心效嚬，不胜其
丑，则“窃𫓧”之疑，亦不待辨而明矣。